Likumprojekts

**Grozījumi Priekšvēlēšanu aģitācijas likumā**

Izdarīt Priekšvēlēšanu aģitācijas likumā (Latvijas Vēstnesis, 2012, 199. nr.; 2014, 75. nr.; 2016, 123. nr.) šādus grozījumus:

1. Papildināt likumu ar 5.1 pantu šādā redakcijā:

"**5.1 pants. Privāto tiesību juridiskās personas atbildība**

Par privāto tiesību juridiskai personai noteikto priekšvēlēšanu aģitācijas kārtības un ierobežojumu ievērošanu atbildīga ir attiecīgās privāto tiesību juridiskās personas izpildinstitūcija, ja šajā likumā nav noteikts citādi."

2. Papildināt likumu ar XI nodaļu šādā redakcijā:

"**XI nodaļa. Administratīvie pārkāpumi priekšvēlēšanu aģitācijas jomā un kompetence administratīvo pārkāpumu procesā**

**35. pants. Priekšvēlēšanu aģitāciju regulējošo normatīvo aktu neievērošana**

(1) Par šajā likumā noteiktās priekšvēlēšanu aģitācijas kārtības pārkāpšanu vai priekšvēlēšanu aģitācijai noteikto ierobežojumu neievērošanu piemēro brīdinājumu vai naudas sodu fiziskai personai vai valdes loceklim līdz divsimt astoņdesmit naudas soda vienībām.

(2) Par priekšvēlēšanu aģitācijas materiālu izvietošanas vai uzskaites kārtības neievērošanu elektronisko plašsaziņas līdzekļu jomā piemēro naudas sodu fiziskai personai no desmit līdz simt naudas soda vienībām, bet juridiskai personai – no simt līdz tūkstoš četri simti divdesmit naudas soda vienībām.

**36. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 35. panta pirmajā daļā minētajiem pārkāpumiem veic Korupcijas novēršanas un apkarošanas birojs.

(2)Administratīvā pārkāpuma procesu par šā likuma 35. panta otrajā daļā minētajiem pārkāpumiem veic Nacionālā elektronisko plašsaziņas līdzekļu padome.

(3) Administratīvā pārkāpuma procesu par šā likuma 35. panta pirmajā daļā minētajiem pārkāpumiem, ja tos konstatējušas Valsts policijas vai pašvaldības policijas amatpersonas, līdz lietas izskatīšanai veic attiecīgi Valsts policija vai pašvaldības policija, bet administratīvā pārkāpuma lietu izskata Korupcijas novēršanas un apkarošanas birojs."

Likums stājas spēkā vienlaikus ar Administratīvās atbildības likumu.

Ministru prezidents

A. K. Kariņš